Jakab, Július, poslanec NR SR (2023-12-19):
Vážené dámy, vážení páni, prajem vám príjemný nový rokovací deň. Čo sa týka rozpravy ku kompetenčnému zákonu, tak vypočul som si mnoho vecí, ktoré boli aj dopodrobna rozobraté aj niekoľkokrát z kompetenčného zákona. Ja by som sa chcel venovať jednej časti, ktorá tu ešte nebola pomenovaná alebo vysvetlená a k tejto časti mám blízko, preto by som sa jej chcel venovať a môžem vám povedať aj takú históriu, ako to vzniklo, ako to fungovalo, čo to dosiahlo a ako to bude fungovať ďalej alebo aj nejaké upozornenia, ktoré tam môžu byť. Konkrétne sa chcem venovať Fondu vzájomnej pomoci, ktorý v kompetenčnom zákone je navrhnutý na zrušenie ku koncu roka a prostriedky, ktoré sú v ňom, ešte nejakých 37,5-tisíc eura majú byť v prospech štátneho rozpočtu vlastne akoby premiestnené. Tak taká krátka história. Počas roku 2020 vznikol na úrade vlády Fond vzájomnej pomoci, ktorý som zriaďoval na účel zmiernenia negatívnych následkov šírenia nebezpečnej nákazlivej choroby COVID-19. Na tento účet bolo v nasledujúcich týždňoch a mesiacoch poukázaných takmer 700-tisíc eur, ktoré boli určené na pomoc tých najnúdznejších. V zmysle transparentnosti sme oslovili portál Ľudiaľuďom, ktorý mal dlhodobo skúsenosť s pomocou núdznym. Pomohol úradu vlády nastaviť systém, ako by sme mohli jednotlivým žiadateľom transparentne poslať peniaze a ako by mohli byť títo žiadatelia overovaní. Predsa len úrad vlády nemal žiadnu skúsenosť s takýmto prerozdeľovaním finančných prostriedkov, že by sa naňho obracali jednotliví žiadatelia, a aj nejaký taký systém vyhodnocovania, že či sa nejedná o podvod, alebo nejakú takú že účelovú žiadosť o peniaze, využívanie systému. Tak práve s týmto pomohol úradu vlády portál Ľudiaľuďom, ktorý už dovtedy mal vybudovanú fyzickú štruktúru po Slovensku overovateľov jednotlivých osôb, stovky osôb, ktoré vedeli fyzicky prejsť každú jednu žiadosť, ktorá prišla na Fond vzájomnej pomoci overiť. Cez Fond vzájomnej pomoci bolo postupne podporených 1 121 žiadostí, a teda 1 121 rodín v ťažkej situácii, ktorým cez tento rozpočet prišli peniaze a ktorým sa rozdelilo 700-tisíc eur. Boli to prípady straty zamestnaní živiteľov rodín, pomoc s potravinami, liekmi, hygienickými potrebami, zaplatením nájmov, kde tieto rodiny žili, či preplatením rehabilitácií po ochoreniach súvisiacich s covidom-19. Keď sa čerpanie Fondu vzájomnej pomoci blížilo ku koncu, bohužiaľ, Rusko bezprecedentne napadlo Ukrajinu a na Ukrajine začala vojna. Východná hranica Slovenska čelila náporu utečencov, najmä žien a detí, ktoré sa snažili nájsť útočisko u nás a iných okolitých krajinách. Po výborných referenciách na Fond vzájomnej pomoci nás cez ministerstvo zahraničných vecí oslovila vláda Taiwanu, ktorá chcela pomôcť utečencom z Ukrajiny na Slovensku. Vtedy do zákona pribudol ďalší účel Fondu vzájomnej pomoci, a teda okrem zmiernenia negatívnych následkov šírenia nebezpečnej nákazlivej choroby COVID-19 pribudol účel zmiernenie humanitárnej krízy v súvislosti s priamou vojenskou inváziou Ruskej federácie na zvrchovanom území Ukrajiny. Taiwanská vláda na tento účet fondu poslala dva milióny eur. V spolupráci s ministerstvami, VÚC-kami a najmä so splnomocnencom vlády pre rozvoj občianskej spoločnosti sme postupne zhromažďovali a vyhodnocovali žiadosti o príspevok. Splnomocnenec bol v teréne a overoval každú jednu žiadosť. Medzi podporenými žiadosťami bolo množstvo refundácií. Ja som si to aj vytlačil, napríklad úhrada miezd tlmočníkom, predkladateľom, supervízorom, výdavky na ubytovanie, poskytovanie psychologického poradenstva, náklady na pracovníkov zabezpečujúcich projektové a finančné riadenie na východnej hranici alebo cez ministerstvo zahraničných vecí vybudovanie centra pre obete sexuálneho násilia spáchaného počas vojnového konfliktu alebo úhrada nákladov spojených s integráciou žiakov z Ukrajiny do školského systému Slovenskej republiky, kde bolo podporené ministerstvo školstva, ale aj rôzne iné organizácie, ktoré sa podieľali na tom, aby hlavne ženy a deti, ktoré utekali z Ukrajiny, našli útočisko alebo aby bolo, aby bola poskytnutá pomoc napríklad deťom z detských domovov, ktorých sme vtedy ako Slovensko tiež prevážali na Slovensko, aby našli svoj bezpečný úkryt pred vojnou. V procese sa taiwanská vláda informovala o tom, ako sú ich peniaze, ktoré poslali, čerpané a komu presne boli určené. Vydávali sme im presné reporty, aby transparentne videli, na čo boli ich peniaze použité. Jeden vlastne taký výtlačok z toho reportu, som z neho teraz citoval. A taiwanská vláda bola natoľko spokojná s fungovaním Fondu vzájomnej pomoci, že chceli poslať aj ďalšie peniaze vo výške päť až sedem miliónov eur, o čom malo s nimi ďalej rokovať ministerstvo zahraničných vecí. No tento proces som ja už nedokončil, pretože už som nebol vedúci úradu vlády. V súčasnosti chce vláda v kompetenčnom zákone Fond vzájomnej pomoci zrušiť. Ako sa píše v kompetenčnom zákone, dňom 1. januára 2024 sa zrušuje Fond vzájomnej pomoci na účel zmiernenia negatívnych následkov šírenia nebezpečnej nákazlivej ľudskej choroby COVID-19 a na zmiernenie humanitárnej krízy v súvislosti s priamou vojenskou inváziou Ruskej federácie na zvrchovanom území Ukrajiny. Zostatok tohto fondu ku koncu roka 2023 je príjmom štátneho rozpočtu. Ako som na úvod hovoril, vo Fonde sa momentálne nachádza 37,5-tisíc eur, preto by som chcel upozorniť aj na fakt, že tieto peniaze nepatria Slovenskej republike, ale Taiwanu, a preto je minimálne neslušné si ich privlastniť v prospech rozpočtu Slovenskej republiky. Ministerstvo zahraničných vecí by malo s Taiwanom komunikovať, čo som dnes oznámil aj ministrovi zahraničných vecí, keď tu bol prísediaci počas tejto rozpravy. Keďže sa blíži koniec Fondu vzájomnej pomoci, na záver jeho fungovania chcem vyjadriť svoju hrdosť na tento projekt, aj keď na začiatku čelil kritike, nakoniec ho ocenilo minimálne 1 121 podporených rodín počas covidu, tisícky utečencov z Ukrajiny, ktorým fond zabezpečil útočisko, a v neposlednom rade ho ocenil významný zahraničný partner v podobe taiwanskej vlády, ktorý v ňom videl dobre odvedenú a transparentnú prácu v prospech núdznych. Ďakujem veľmi pekne. (Potlesk.)